《送尚抱灌往闽南采诗》
明代·林鸿

予生草泽閒，鼓腹歌唐虞。奈何际板荡，奋剑当前驱。

千金酬壮士，白璧买良姝。放浪裘马门，嗜酒纵樗蒱。

市朝既变更，部曲归里闾。三十始读书，谬为章句儒。

闭门谢宾从，穷巷生寒芜。南山既啸傲，击节聊自娱。

故人西北来，将归沧海隅。自言河岳英，以俟观风车。

忽忽仆马疲，寥寥岁云徂。积雪照天地，严冰寒江湖。

祖席临东门，欲发仍踌躇。赠之五云章，饮以双玉壶。

作者简介：明福建福清人，字子羽。洪武初以人才荐，授将乐县学训导，官至礼部员外郎。性落拓不善仕，年未四十自免归。工诗，为闽中十才子之首。有《鸣盛集》。